送寧極還山
作者：韓維
朝代：宋

paragraphs: 晨冰結車轍，朔野風正厲。
君行良亦勤，正與苦寒值。
超然出門去，曾不顧我議。
譬如雲飛鴻，勢不受維縶。
開籠恣其往，萬里在展翅。
場功十月畢，田家足豳事。
兒童樵牧歸，荆扉寂已閉。
燃薪燭茅屋，并坐侄與弟。
自愛村醪熟，或以山鹿饋。
凍蔬劚青黄，寒藥煮根柢。
從容溫飽間，萬事一無累。
嗟予不得往，注目雲接地。